題琵琶亭
作者：郭明復
朝代：宋

paragraphs: 香山居士頭欲白，秋風吹作湓城客。
眼看世事等虛空，雲夢胸中無一物。
舉觴獨醉天爲家，詩成萬象遭梳爬。
不管時人皆欲殺，夜深江上聽琵琶。
賈胡老婦兒女語，淚溼青衫如著雨。
此公豈作少狂夢，與世浮沈聊爾汝。
我來後公三百年，潯陽至今無管弦。
長安不見遺音寂，依舊康廬翠掃天。